د افغانی سرې میاشتې له لوری تورخم کې ۳۵۰ کډوالو سره د خوراکی او غیر خوارکی توکو مرسته وشوه. نن سه شنبه د روان سپوږمیز کال د رجب المرجب میاشتې په ۱۱مه نېټه د افغانی سرې میاشتې له لوری تورخم کې له پاکستانه د تازه راستنېدونکو ۳۵۰ کډوالو کورنیو سره د خوراکی او غیر خوراکی توکو مرسته وشوه. یاده مرسته چې د ترکیې سرې میاشتې په ملاتړ چمتو شوې وه، په کې هرې کورنۍ ته ۵۰ کیلو اوړه، ۲ لیټره غوړی، ۱۰ پاکټه مکرونی، لس پاکټه شیدې، درې قطعې جامو وینځلو بوډر، ۱۰ بوتله د لوښو وینځلو مایع، یوه جوړه بوټان، درې بستې پمپره او لس عدده مختلف النوعه البسه ور کړل شوه. ددې تر څنګ له یاد رقم څخه د ۱۵ کورنیو سره د برقی بخاریو او ۱۵ نورو سره د وړوکی جنراتورونو مرسته هم وشوه. له کډوالو سره د یادې توزیع پر مهال د افغانی سرې میاشتې د ختیځ زون سیمه ییز رییس مولوی قمر ګل نصرت په ختیځ زون کې له کډوالو سره په شویو مرستو او فعالیتونو مالومات ور کړل. په همدې تړاو د ننګرهار نمایندګۍ رییس میا نجم الدین هلال په ننګرهار کې له کډوالو سره په تېرو دوه میاشتو کې د تر سره کړیو بشری خدماتو او فعالیتونو په اړه مالومات ور کړل. د یادونې وړ ده، چې تورخم کې له کډوالو سره د یادې توزیع پر مهال د افغانی سرې میاشتې د ختیځ زون رییس، د ننګرهار نمایندګۍ رییس، د ننګرهار ولایت مهاجرینو رییس او د سرې میاشتې کارمندانو او رضاکارانو شتون درلود.